A BIZOTTSÁG 2278/2004/EK RENDELETE
(2004. december 30.)
a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló 1268/1999/EK tanácsi rendelet alkalmazására vonatkozó szabályok megállapításáról szóló 2759/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai közösséget létrehozó szerződésre,
tekintettel a csatlakozni szándékozó közép- és kelet-európai országok előcsatlakozási mezőgazdasági és vidékfejlesztési intézkedéseinek az előcsatlakozási időszakban történő közösségi támogatásáról szóló, 1999. június 21-i 1268/1999/EK tanácsi rendeletre (1) és különösen annak 12. cikke (1) bekezdésére,
mivel:
(1)
Az 1783/2003/EK rendelettel (2) módosított, az Európai Mezőgazdasági Orientációs és Garanciaalapból (EMOGA) nyújtandó vidékfejlesztési támogatásról, valamint egyes rendeletek módosításáról, illetve hatályon kívül helyezéséről szóló, 1999. május 17-i 1257/1999/EK tanácsi rendelet (3) 26. cikkének (1) bekezdésében foglalt egyes rendelkezések nem alkalmazandók közvetlenül az 1268/1999/EK rendelet szerinti kedvezményezett országokra. Így a 2759/1999/EK bizottsági rendelet (4) 3. cikkében már nem lehet az említett 26. cikkre hivatkozni. Ezért a 2759/1999/EK rendelet 3. cikkének (1) bekezdésébe különös rendelkezéseket kell felvenni a helyzetnek a csatlakozni kívánó országok tekintetében való figyelembevétele érdekében.
(2)
Az 1268/1999/EK rendelet 8. cikke a közösségi hozzájárulás mértékére és a támogatásintenzitásokra vonatkozik. E cikk (2) bekezdése meghatározza a mezőgazdasági üzemekben, többek között fiatal mezőgazdasági termelők által és/vagy hegyvidéki térségekben megvalósított beruházások esetén nyújtott állami támogatás felső határát. E fogalmakat a tagállamokra alkalmazandó elvekkel összhangban kell meghatározni.
(3)
A 2759/1999/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak az Agrárstrukturális és Vidékfejlesztési Bizottság véleményével,
ELFOGADTA EZT A RENDELETET:
1. cikk
A 2759/1999/EK rendelet a következőképpen módosul:
1.
A 3. cikk (1) bekezdése helyébe a következő szöveg lép:
„(1) Támogatás nyújtható az 1257/1999/EK rendelet 25. cikkében szereplő beruházásokra, amelyek a Szerződés I. mellékletében található mezőgazdasági termékek - beleértve a halászati termékeket is - feldolgozásának és értékesítésének javítására vonatkoznak. A mezőgazdasági termékeknek - kivéve a halászati termékeket - a tagjelölt országokból vagy a Közösségből kell származniuk. A kiskereskedelmi szinten történő beruházások a támogatásból ki vannak zárva.
Támogatás nyújtható azon személyeknek, akik az e rendelet 2. cikke (2) bekezdésének első és második francia bekezdésében előírt feltételeket teljesítő vállalkozásokban megvalósuló beruházások finanszírozásáért végső felelősséggel tartoznak.
Azonban, amennyiben a kérelem benyújtásának időpontjában a környezettel, higiéniával és állatjóléttel kapcsolatos, új közösségi minimumszabványok kerültek bevezetésre, a támogatás nyújtására vonatkozó döntés attól függ, hogy a vállalkozás a beruházás megvalósulásának végén teljesíti-e ezen új követelményeket.”
2.
A 8. cikk (4) bekezdése helyébe a következő szöveg lép:
„(4) Az 1268/1999/EK rendelet 8. cikke (2) bekezdésének alkalmazásában a következő fogalmak alkalmazandók:
a)
»fiatal mezőgazdasági termelő«: a támogatás nyújtására vonatkozó döntés meghozatalakor a 40. életévét be nem töltött, megfelelő szakmai ismeretekkel rendelkező mezőgazdasági termelő;
b)
»hegyvidéki térség«: az 1257/1999/EK rendelet 18. cikkének (1) bekezdésében meghatározott hegyvidéki térség;
c)
»állami támogatás«: mindenfajta állami támogatás, függetlenül attól, hogy a program keretében nyújtják-e vagy sem.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. december 30-án.